
B7‑0467/2012
Rezoluția Parlamentului European referitoare la Georgia

(2012/2816(RSP))
Parlamentul European,
–
având în vedere rezoluțiile sale anterioare privind Georgia, în special cea din 17 noiembrie 2011, conținând recomandări ale Parlamentului European adresate Consiliului, Comisiei și SEAE, referitoare la negocierile privind Acordul de asociere UE-Georgia, 

–
având în vedere Acordul de parteneriat și cooperare (APC) dintre Uniunea Europeană și Georgia, care a intrat în vigoare în 1999, 

–
având în vedere Raportul privind rezultatele și concluziile preliminare ale Misiunii internaționale de observare a alegerilor parlamentare din Georgia din 2 octombrie 2012,

–
având în vedere Declarația comună a Înaltei Reprezentante, Catherine Ashton, și a Comisarului Stefan Fule, în urma anunțării rezultatelor alegerilor parlamentare din Georgia,

–
având în vedere concluziile reuniunii Consiliului pentru Afaceri Externe din 15 octombrie 2012, 

–
având în vedere Comunicarea Comisiei din 12 mai 2011, intitulată „Bilanțul politicii europene de vecinătate”,

–
având în vedere Raportul privind progresele înregistrate în procesul de punere în aplicare a Politicii europene de vecinătate în Georgia, din 15 mai 2012,

–
având în vedere Declarația comună a Summitului Parteneriatului estic, care a avut loc la Varșovia la 29 și 30 septembrie 2011,

–
având în vedere declarația comună de la reuniunea miniștrilor de externe ai Parteneriatului Estic din 23 iulie 2012,

–
având în vedere articolul 110 alineatul (2) din Regulamentul său de procedură,

A.
întrucât, în ultimii ani, integrarea euro-atlantică a fost una dintre prioritățile majore ale agendei politice a Georgiei și una dintre aspirațiile societății georgiene; întrucât este atât în interesul populației UE, cât și al poporul georgian, ca Georgia să fie un stat stabil, democratic și absolut suveran, care respectă principiile statului de drept, drepturilor omului, protecției minorităților și economiei sociale de piață, și care garantează drepturile fundamentale;

B.
întrucât Georgia este unul dintre membrii fondatori ai Parteneriatului estic; întrucât, la Summitul de la Varșovia din 20/30 septembrie 2011, UE și liderii est-europeni au afirmat încă o dată că Parteneriatul estic se bazează pe o serie de valori și principii, precum libertatea, democrația, respectarea drepturilor omului și a libertăților fundamentale și pe statul de drept;

C.
întrucât, la 1 octombrie, poporul georgian a fost chemat să reînnoiască parlamentul țării, într-un climat politic tensionat și foarte polarizat, marcat, în timpul campaniei electorale, de acuzații de comportament inadecvat, de o neîncredere profundă între partide, de acte de intimidare și de unele cazuri de violență;

D.
întrucât procedura de vot, în ziua alegerilor, s-a desfășurat pașnic și calm în toată țara, cu o bună participare la vot; întrucât un număr fără precedent de observatori străini și georgieni ai alegerilor au monitorizat cea mai mare parte a circumscripțiilor electorale din Georgia;

E.
întrucât, conform concluziilor preliminare ale Misiunii internaționale de observare a alegerilor, aceste alegeri parlamentare au marcat o etapă importantă în consolidarea organizării de alegeri democratice, în conformitate cu standardele OSCE și ale Consiliului Europei;

F.
întrucât mai rămân de abordat unele probleme majore ale Codului electoral, ținând seama în special de recomandările anterioare importante ale OSCE/ODIHR și ale Comisiei de la Veneția, cum ar fi disparitățile între mărimea populației din circumscripțiile electorale cu mandat unic; 

G.
întrucât forțele de opoziție au criticat aspru Biroul statal de audit, care a fost acuzat că nu aplică dispozițiile legilor electorale în mod transparent, imparțial și coerent;

H.
întrucât Comisia electorală centrală a hotărât să repete alegerile în șapte centre din trei circumscripții cu mandat unic, la 14 octombrie;

I.
întrucât coaliția „Visul georgian”, care a întrunit majoritatea voturilor, va trebui să conducă țara împreună cu Președintele Saakashvili;

J.
întrucât difuzarea înregistrărilor video care prezentau tortura unor deținuți din închisorile georgiene a provocat indignarea generală și a adus la lumină erori grave ale agențiilor guvernamentale responsabile cu legea și ordinea; întrucât doi miniștri au demisionat în urma acestui scandal;
K.
întrucât teritoriile separatiste georgiene Oseția de Sud și Abhazia sun încă ocupate de facto de forțele armate ruse; întrucât, în pofida acordului de încetare a focului în șase puncte, semnat în 2008 de Federația Rusă și de Georgia, accesul Misiunii UE de monitorizare în Oseția de Sud și Abhazia este încă împiedicat,

1.
salută desfășurarea în general calmă și corectă a alegerilor parlamentare, care au reprezentat un pas înainte în direcția consolidării instituțiilor democratice din Georgia, în ciuda unor deficiențe semnalate de Misiunea internațională de observare a alegerilor;

2.
se așteaptă la un transfer pașnic al puterii către liderii coaliției „Visul georgian”, în conformitate cu rezultatele alegerilor și cu Constituția Georgiei;

3.
subliniază importanța unei coabitări corecte și constructive între Președintele Saakashvili și noul guvern, pentru a servi la maximum interesele întregii țări;

4.
salută, în această privință, începerea discuțiilor între reprezentanții fostei majorități și liderii coaliției „Visul georgian” și încurajează părțile să se angajeze într-un dialog național fructuos, vizând abordarea principalelor probleme ale țării și a reformelor de realizat;

5.
se așteaptă ca noii lideri să confirme opțiunea europeană a guvernului precedent și salută, în acest sens, primele declarații ale liderului coaliției „Visul georgian”, Bidzina Ivanishvili;
6.
solicită autorităților georgiene să remedieze complet toate deficiențele semnalate de misiunea internațională de observare a alegerilor și să țină seama inclusiv de recomandările OSCE/ODIHR și ale Comisiei de la Veneția cu privire la Codul electoral;

7.
subliniază importanța unui sistem judiciar pe deplin independent și imparțial și solicită noului parlament să adopte măsurile necesare pentru a preveni ezitările și erorile autorităților judiciare;

8.
ia act de decizia Curții Supreme a Georgiei de a accepta procesul liderului coaliției „Visul georgian”, Bidzina Ivanishvili, prin care solicită restabilirea cetățeniei, și solicită insistent Curții să se pronunțe în timp util cu privire la această chestiune, pentru a elimina orice obstacol constituțional de ultim moment care ar putea împiedica preluarea funcțiilor de către noul guvern;

9.
subliniază importanța, pentru o democrație pe deplin funcțională, a adoptării și aplicării unei legi stricte și eficiente a finanțări partidelor, precum și a unei legi privind conflictele de interese potențiale și reale, pentru a trasa o limită clară între interesele publice și cele private pentru persoanele care dețin funcții publice;

10.
solicită autorităților georgiene să ancheteze și să deschidă urmărirea penală în toate cazurile de maltratare și tortură din închisorile georgiene, și solicită o reformă profundă și reală a sistemului penitenciar; salută decizia ministrului responsabil de penitenciare din Georgia de a constitui un grup de monitorizare, care să permită accesul activiștilor pentru drepturile omului și al media în localuri, pentru a evalua condițiile de detenție;

11.
consideră că schimbările democratice care au avut loc în Georgia oferă posibilitatea reluării unui dialog deschis, sincer și necondiționat între Georgia și Federația Rusă, bazat pe dezvoltarea unor relații de bună vecinătate, pe suveranitate deplină și pe integritatea teritorială a două țări;

12.
solicită Rusiei, în acest sens, să își retragă trupele din teritoriile separatiste georgiene Abhazia și Oseția de Sud și să permită accesul nerestricționat al MM a UE în aceste două provincii;

13.
regretă ritmul lent al negocierilor și lipsa unor progrese substanțiale între cele două părți la Discuțiile de la Geneva privind securitatea și stabilitatea în Caucazul de Sud, și solicită un angajament mai puternic, în vederea respectării în totalitate a celor șase puncte ale acordului de încetare a focului din septembrie 2008;

14.
speră încheierea negocierilor Acordului de asociere între noul UE și Georgia, în conformitate cu aspirațiile europene ale țării și subliniază importanța procesului de integrare europeană a Georgiei pentru aplicarea reformelor economice, sociale și politice; salută angajamentul UE pentru obiectivul călătoriilor fără viză și se așteaptă ca părțile să realizeze progrese substanțiale în această privință;

15.
încredințează Președintelui sarcina de a transmite prezenta rezoluție Consiliului, Comisiei, SEAE, statelor membre, președintelui, guvernului și parlamentului Georgiei, precum și Adunărilor Parlamentare ale Consiliului Europei și OSCE.

